钦定古今图书集成/历象汇编/历法典/第099卷 > 朱子语类 > 漏赋 窦翚
## 钦定古今图书集成/历象汇编/历法典/第099卷 > 朱子语类 > 漏赋 窦翚

《易》曰：“天垂象，圣人则之。”故备以人事，法乎天时。定损
益之道，察盈虚之期。嗟岁运兮倏忽，眷年容之逶迟。
景苒苒而难驻，晷铢铢而在兹。盖以重金壶之器，建
铜史之司，致用久而不易，循环因而可推。尔其漏之
所作，漏之所托，至精至微，惟寂惟寞；水滴沥而潜响，
箭差池而靡错。俯通轩禁，上应寥廓；亘千门兮连万
“户，左彤阶兮右丹阁，乱微唱于晨鸡，杂幽声于夜鹤，
清清冷冷，日殷鸟星，送春漏于重扃”，“赫赫曈曈，时方
祝融，传夏漏于深宫，的的绵绵，明河烂然，耿秋漏于
凉天，暗暗阴阴，浓氛郁沉，转冬漏于寒林。”观夫修短
之意，见乎造化之心，信晷刻之道广，知挈壶之用深。
故能度量万物，均分四序，既不忒于盈缩，亦无差于
寒暑。顺之则千载可通，逆之则寸阴是阻。应乎日月，
合乎律吕。盖漏亡则时昧，漏存则政举。实邦国之是
务，谅枢衡之所与。悲夫！天转气流，人生悠悠。景有亏
而有满，时或沉而或浮。耻功名之未立，惧容华之先
秋。所以怀宝献王，弹冠振裘。歌圣明而不已，亦休暇
于林丘。